Beurtkrag duur voort tot Donderdag | Maroela Media
Eskom het gesê fase 2-beurtkrag sal van vanaand 21:00 tot minstens Donderdag om 05:00 voortduur.
"In 'n poging om noodreserwes op te bou, sal fase 2-beurtkrag ongelukkig verleng word. Die beurtkrag is ook nodig om ander bykomende risiko's in die kragopwekkingsvloot aan te spreek," het die kragvoorsiener Vrydag in 'n verklaring gesê.
Eskom sal tydens dié periode poog om 'n aantal kragopwekkingseenhede weer in diens te kry en die publiek word gemaan om elektrisiteit spaarsamig te verbruik. Beplande instandhouding beloop 5 277 MW en onbeplande onderbrekings beloop 14 760 MW.
"Terwyl ons steeds werk aan vier eenhede by Tutuka, waar die vervoerband onklaar geraak het, was daar ook binne 'n kort tydjie 'n rits lekkasies by die ketelpyp."
Noodreserwes is verder uitgeput weens 'n onderbreking by kragopwekkingseenhede by Kusile-, Komati- en Hendrina-kragstasies. 'n Kragopwekkingseenheid wat by Majuba-kragstasie aangeskakel kon word het vandag effense verligting gebring, maar dit was nie voldoende om die omvattende verbruik van noodreserwes te voorkom nie.
Eskom onderneem om enige veranderinge dadelik te kommunikeer.
En dit so vlak voor die munisipale verkiesings, nogal. Die ANC braak seker gal.
Wonder of Mamelodi se krag ook laasnag vir 2 uur 30 min af was soos hier in ons ou klein dorpie met sy 22 straatligte. Ek weet wel dat ons hier almal elke maand ons krag betaal
Dit is ironies dat daar elke keer wanneer Eskom beding vir tarief verhogings, beurtkrag ingestel word!!!
Hou aan hande was, sit op jou masker, gaan vir jou volgende inenting, staan 2 meter verder weg in die tou, staan vir 'n tempertuurlesing, nee, geen besoekers, sit af jou swembadpomp, gaan koop gas, hierdie is nou 'n vierrigtingstop, betaal 30% meer vir krag… Ja baas.